Landsretten stadfæster byrettens kendelse vedrørende stillingtagen til, om sagen kan fremmes uden medvirken af domsmænd
Ret: Østre Landsret (2. instans)
Faggruppe: Straffesag — Øvrige straffesager
Sagsemner: Efterforskning og straffeproces;

UDSKRIFT
AF

ØSTRE LANDSRETS DOMBOG
____________

K E N D E L S E

Afsagt den 9. januar 2012 af Østre Landsrets 22. afdeling

(landsdommerne Niels Boesen, Jens Kruse Mikkelsen og Bo Østergaard).

22. afd. kære nr. S-3912-11:

Anklagemyndigheden

mod

Tiltalte

(cpr.nr. Født 1985)

(advokat Niels Forsby, besk.)

Anklagemyndigheden har kæret Københavns Byrets beslutning af 13. december 2011

(SS 2-24633/2011), hvorved sagen blev sluttet med henblik på, at anklagemyndigheden

rejser tiltale ved domsmandsret. Anklagemyndigheden har nedlagt påstand om, at

sagen fremmes uden medvirken af domsmænd, idet der alene er påstand om bødestraf.

Forsvareren har i brev af 9. december 2011 tilsluttet sig, at domsmænd skal medvirke.

Landsrettens bemærkninger :

Retsplejelovens § 686, stk. 2, 1. led, må efter ordlyden og forarbejderne forstås således,

at byretten efter § 691 kan træffe beslutning om, at der under sagens behandling skal

medvirke domsmænd, såfremt højere straf end bøde efter byrettens opfattelse kan

komme på tale, uanset om anklagemyndigheden ved en sanktionspåstand har

tilkendegivet en anden opfattelse, jf. U 2002.104 H



- 2 -

Det fremgår, at sagen vedrører overtrædelser af færdselsloven og lov om euforiserende

stoffer begået i prøvetiden på 2 år efter prøveløsladelse den 16. november 2009 med en

reststraf på 30 dage. Det må lægges til grund, at byretten har skønnet, at fastsættelse af

en fællesstraf, jf. straffelovens § 40, stk. 1, jf. § 61, stk. 2, kan komme på tale, og

derfor har bestemt, at sagen skal behandles under medvirken af domsmænd.

Der er herefter ikke grundlag for at ændre byrettens beslutning, hvorfor

b e s t e m m e s :

Byrettens beslutning stadfæstes.